Likumprojekts

**Grozījumi Sporta likumā**

Izdarīt Sporta likumā (Latvijas Republikas Saeimas un Ministru Kabineta Ziņotājs, 2002, 23. nr.; 2003, 23. nr.; 2004, 5. nr.; 2005, 14. nr.; 2006, 24. nr.; 2009, 6., 13. nr.; Latvijas Vēstnesis, 2016, 31., 82. nr.; 2017, 128. nr.) šādus grozījumus:

1.  6. panta piektajā daļā:

aizstāt 1. apakšpunktā vārdus "iedzīvotāju (īpaši bērnu un pusaudžu)" ar vārdiem "nepilngadīgu sportistu un bērnu ar paaugstinātu fizisko slodzi";

izslēgt 4. apakšpunktu.

2. Papildināt likumu ar 11.1, 11.2, 11.3, 11.4 un 11.5 pantu šādā redakcijā:

"**11.1pants. Latvijas Antidopinga birojs**

(1) Latvijas Antidopinga birojs ir veselības ministra pārraudzībā esoša tiešās pārvaldes iestāde.

(2) Latvijas Antidopinga birojam tiek piešķirti finanšu līdzekļi darbības īstenošanai, un tam ir savs personāls.

(3) Latvijas Antidopinga biroja direktora lēmumu, kas pieņemts, īstenojot antidopinga konvenciju noteikumu ieviešanai nepieciešamos pasākumus, var pārsūdzēt Sporta arbitrāžas tiesā vai Pasaules Antidopinga aģentūrā atbilstoši antidopinga konvenciju noteikumiem.

**11.2pants. Latvijas Nacionālā antidopinga padome**

(1) Latvijas Nacionālā antidopinga padome ir konsultatīva institūcija antidopinga jautājumos.

(2) Latvijas Nacionālās antidopinga padomes darbību nosaka Ministru kabineta apstiprināts nolikums. Latvijas Nacionālās antidopinga padomes personālsastāvu apstiprina veselības ministrs. Padomes sastāvā iekļauj vismaz vienu Iekšlietu ministrijas, Izglītības un zinātnes ministrijas, Veselības ministrijas, biedrības "Latvijas Olimpiskā komiteja", biedrības "Latvijas Sporta federāciju padome" un Latvijas Ārstu biedrības pārstāvi.

**11.3pants. Disciplinārā antidopinga komisija**

(1) Disciplinārā antidopinga komisija ir neatkarīga institūcija, kas izskata antidopinga noteikumu pārkāpumus saskaņā ar antidopinga konvencijām.

(2) Disciplinārās antidopinga komisijas darbību nosaka Ministru kabineta apstiprināts nolikums. Disciplinārās antidopinga komisijas sekretariāta funkcijas veic Latvijas Antidopinga birojs.

(3) Disciplināro antidopinga komisiju izveido un tās personālsastāvu apstiprina biedrība "Latvijas Olimpiskā komiteja", ievērojot 2005. gada 19. oktobra Starptautiskajā konvencijā pret dopingu sportā noteiktās prasības. Disciplinārās antidopinga komisijas sastāvā iekļauj vismaz piecas personas (tai skaitā juristu, ārstniecības personu, sporta darbinieku un sportistu), kuras pārstāv Latvijas Ārstu biedrību, biedrību "Latvijas Olimpiskā komiteja", biedrību "Latvijas Sporta federāciju padome" un Latvijas Sporta pedagoģijas akadēmiju.

(4) Disciplinārās antidopinga komisijas lēmumi ir saistoši sportistiem, sporta organizācijām, sporta darbiniekiem un sporta speciālistiem. Disciplinārās antidopinga komisijas lēmumus var apstrīdēt biedrības "Latvijas Sporta federāciju padome" Strīdu izskatīšanas (apelācijas) komisijā. Strīdu izskatīšanas (apelācijas) komisijas pieņemtos lēmumus var pārsūdzēt Sporta arbitrāžas tiesā.

**11.4pants. Terapeitiskās lietošanas izņēmumu komisija**

(1) Terapeitiskās lietošanas izņēmumu komisija ir neatkarīga institūcija, kas izskata jautājumus par terapeitiskās lietošanas izņēmumiem.

(2) Terapeitiskās lietošanas izņēmumu komisijas darbību nosaka Ministru kabineta apstiprināts nolikums. Terapeitiskās lietošanas izņēmumu komisijas sekretariāta funkcijas veic Latvijas Antidopinga birojs.

(3) Terapeitiskās lietošanas izņēmumu komisiju izveido un tās personālsastāvu ne mazāk kā triju ārstniecības personu sastāvā apstiprina Latvijas Ārstu biedrība, ievērojot 2005. gada 19. oktobra Starptautiskajā konvencijā pret dopingu sportā noteiktās prasības.

(4) Terapeitiskās lietošanas izņēmumu komisijas lēmumi ir saistoši sportistiem, kas iesnieguši terapeitiskās lietošanas izņēmumu pieteikuma anketu, un attiecīgajiem sporta darbiniekiem. Terapeitiskās lietošanas izņēmumu komisijas lēmumus var apstrīdēt biedrības "Latvijas Sporta federāciju padome" Strīdu izskatīšanas (apelācijas) komisijā.

**11.5pants. Vienošanās par nacionālajiem antidopinga noteikumiem**

(1) Latvijas Antidopinga birojs, biedrība "Latvijas Olimpiskā komiteja" un biedrība "Latvijas Sporta federāciju padome" slēdz trīspusēju vienošanos par nacionālajiem antidopinga noteikumiem.

(2) Vienošanāspar nacionālajiem antidopinga noteikumiem ietver vismaz dopinga definīciju, antidopinga noteikumu pārkāpumus, dopinga pierādīšanu, rezultātu anulēšanu un sankcijas, pārsūdzību, lēmuma atzīšanu un ierobežojošos noteikumus.

(3) Latvijas Antidopinga birojs noslēgto vienošanos par nacionālajiem antidopinga noteikumiem publicē savā tīmekļvietnē."

3. Papildināt 13. pantu ar septīto daļu šādā redakcijā:

"(7) Ja sportists, sporta speciālists, sporta darbinieks vai sporta organizācija nepilda šajā likumā, citos sporta jomu regulējošajos normatīvajos aktos, vienošanās nosacījumos par Nacionālajiem antidopinga noteikumiem vai līgumā

par valsts vai pašvaldību budžeta līdzekļu piešķiršanu noteiktos pienākumus, iestāde, kura piešķīrusi finanšu līdzekļus, līgumā vai vienošanās nosacījumos noteiktajā kārtībā pieņem lēmumu par attiecīgajai personai vai sporta organizācijai piešķirto finanšu līdzekļu izmaksas pārtraukšanu vai citu līgumā vai vienošanās nosacījumos paredzēto sankciju piemērošanu. Iestāde, kura piešķīrusi finanšu līdzekļus, nekavējoties pieņem lēmumu par finanšu līdzekļu izmaksas pārtraukšanu, ja ar kompetentās institūcijas spēkā stājušos nolēmumu konstatēts antidopinga konvenciju noteikumu pārkāpums vai manipulācijas ar sporta sacensībām."

4. Izslēgt 18. panta otrajā daļā vārdus "piedaloties sporta sacensībās".

Likums stājas spēkā 2018. gada 1. jūlijā.

Ministru prezidents,

veselības ministra

pienākumu izpildītājs

Māris Kučinskis